Basa Afro-Asiatik iku rumpun basa kanggo anggota mèh 240 basa lan 285 yuta penutur sing sumebar ing laladan Afrika Lor, Afrika Wétan, Sahel, lan Asia Kidul-Kulon. Jeneng liya tumrap rumpun basa iki ya iku Afrasia, Hamito-Semitik (ora dianggo manèh), Lisramic (Hodge 1972), Erythraean (Tucker 1966). Sajeroning rumpun basa iki kalebu basa-basa tinulis klasik sing duwé sajarah dawa, malah paling dawa,kaya déné basa Arab, basa Ibrani, basa Amharik, lan basa Koptik. Basa Arab duwé prabawa kuwat marang basa Melayu/basa Indonesia amarga panggunaan minangka basa kitab suci agama Islam. Siji-sijiné basa Afroasiatik sing didadèkaké basa resmi ing Uni Éropah ya iku basa Malta.